Moenie in jou denke vasgevang word nie - www.bybelkennis.co.za
Moenie in jou denke vasgevang word nie
Hell will be filled with people who were avidly committed to Christian values. —Al Mohler
Julle moenie aan hierdie sondige wêreld gelyk word nie, maar laat God julle verander deur julle denke te vernuwe. Dan sal julle ook kan onderskei wat die wil van God is, wat vir Hom goed en aanneemlik en volmaak is (Romeine 12:2).
Breinnavorsing wys dat elke bewuste gedagte wat ons het in ons interne harde skyf aangeteken word. As ons weer dieselfde gedagte het, word die baan van die oorspronklike gedagte verdiep – 'n geheuespoor. Met elke herhaling word die spoor dieper en 'n patroon word gevorm en ingebed. As ons nog 'n emosie aan hierdie patroon koppel, word die spoor eksponensieel sterker.
Ons sal nie nuwe reaksies ontwikkel voor ons nuwe denke ontwikkel het nie. Daarom is vernuwing van ons brein met nuwe denke krities belangrik. Nuwe denke kom van nuwe perspektiewe. Die Bybel moedig hierdie proses aan. God het immers die menslike brein gemaak en weet beter as enigiemand anders hoe dit werk.
Romeine 12:2 sê dat ons ons kan verander deur ons denkpatrone te verander. Maar die Skrif gaan verder: ons kan gedagtes aannnem of weier. In plaas daarvan dat ou denkpatrone ons gevange hou, kan ons deur Christus dit verander: Daarmee vernietig ons die redenasies en elke hooghartige aanval wat teen die kennis van God gerig word. Ons neem elke gedagte gevange om dit aan Christus gehoorsaam te maak (2 Korintiërs 10:4 – 5).
Ek kan nie die dinge wat elke dag met my gebeur beheer nie, maar ek kan hoe ek daaroor dink beheer. Ek het 'n keuse. As ek nuwe perspektiewe kry, sien ons nuwe maniere van dink. As ek die manier waarop ek dink verander, verander ek die manier waarop ek optree.
In alles word ons verdruk, maar ons is nie terneergedruk nie; ons is oor raad verleë, maar nie radeloos nie (2 Korintiërs 4:8)
Vrede laat Ek vir julle na; my vrede gee Ek vir julle. Die vrede wat Ek vir julle gee, is nie die soort wat die wêreld gee nie. Jy moet nie ontsteld wees nie, en jy moet nie bang wees nie (Johannes 14:27).